《庆元三年以职事至零陵访澹岩》
宋代·俞徵

传闻此地稀，来为细搜奇。
眩眼珠泉滴，抬头玉乳垂。
虚明天广珠，重叠石参差。
坐久衣襟润，声翻语笑随。
幽深多怪巧，高下复逶迤。
历览仙君迹，难酬太史诗。
自然千古意，形咏愧芜词。

作者简介：俞徵，字子清，号且轩，吴兴（今浙江湖州）人。善画，竹石得文同笔意。以荫入仕。中刑法科，官福建检法。光宗时除珠理少卿。宁宗庆元初知常德府。官至刑部侍郎。卒年七十八。事见清同治《湖州府志》卷七一。